text: Haderslev Kommune: Vi er ved at undersøge dagpleje-sag
  04 februar 2016 kl. 18.53
  Indtil videre er Haderslev Kommune ved at undersøge, præcis hvad der er sket i dagplejesagen fra kommunen.
  En dagplejemor blev torsdag fritaget for tjeneste efter et billede blev heftigt delt og diskuteret på Facebook i løbet af dagen. Årsagen til diskussionen er, at billedet viser 5 små børn ude foran en butik, uden dagplejemoren er at se på billedet.
  - Vi er i gang med at undersøge, hvad der er sket. Vi får forskellige meldinger fra forskellige sider, så indtil videre er hun fritaget for tjeneste, for at der kan komme ro på, siger Thomas Vestergaard Andersen, der er chef for Distrikt Nord, til TV SYD.
  Thomas Vestergaard Andersen fortæller, at Haderslev Kommune dagen igennem har fået en række henvendelser fra borgere, og at de nu er ved at få styr på, hvad der præcis er sket.
  - Vi tager det her alvorligt, og vi er som sagt nu ved at undersøge sagen, siger han.
  